text: Betjente sigtes ikke efter skud mod kvinde
  10 februar 2017 kl. 13.22
  De to betjente, der i oktober skød en ung kvinde i benet, bliver ikke sigtet i sagen. Det har Den Uafhængige Politiklagemyndighed afgjort.
  Den Uafhængige Politiklagemyndighed rejser ikke sigtelse mod de to betjente, der den 22. oktober sidste år skød en ung kvinde i benet, skriver JydskeVestkysten.
  Episoden udspandt sig på Vejlevej i Kolding, hvor to betj ente forsøgte at berolige en uligevægtig kvinde. Hun truede politiet med en kniv, hvorfor betjentene så sig nødsaget til at skyde hende i benet.
  Efterfølgende fandt man ud af, at kvinden få timer før skudepisoden, var blevet udskrevet fra psykiatrisk afdeling. 
  Siden episoden har den Uafhængige Politiklagemyndighed undersøgt sagen, som nu er afsluttet. Det er en helt normal procedure, når politifolk forvolder alvorlig skade på borgere.
  